Snake in the Eagle's Shadow

Το Φίδι στη Σκιά του Αετού (πρωτότυπος τίτλος: Snake in the Eagle's Shadow) είναι ταινία πολεμικών τεχνών του 1978 από το Χονγκ Κονγκ σε σκηνοθεσία του Γιουέν Γου Πινγκ στην πρώτη του σκηνοθετική απόπειρα. Πρωταγωνιστεί ο Τζάκι Τσαν στον ρόλο ενός φτωχού μαθητή που διδάσκεται μυστικές τεχνικές από έναν άγνωστο δάσκαλο του στιλ «Φίδι», για να αντιμετωπίσει την αιματηρή σχολή του «Αετού».

Η ταινία ήταν εμπορική επιτυχία και σηματοδότησε την αρχή της συνεργασίας του Τσαν με τον σκηνοθέτη Γιουέν, όπως και τη μετάβαση του Τσαν από δραματικούς ρόλους σε πιο κωμικά και ακροβατικά στυλ πολεμικών τεχνών.

 Υπόθεση 

Ο Τσιέν Φου, ένα ορφανό παιδί που υιοθετήθηκε από μια σχολή κουνγκ φου, κακομεταχειρίζεται ως επιστάτης, ενώ οι δάσκαλοι τον χρησιμοποιούν ως «σάκο του μποξ». Ο μάγειρας της σχολής, ο Α-Γου, είναι ο μόνος που τον συμπονά. Ο Τσιέν γίνεται φίλος με έναν ηλικιωμένο ζητιάνο, προσφέροντάς του φαγητό και στέγη. Ο άστεγος αυτός είναι στην πραγματικότητα ο Πάι Τσενγκ-Τιέν, ένας από τους τελευταίους δασκάλους του στυλ του Φιδιού στο κουνγκ φου, ο οποίος καταδιώκεται από την κλίκα του Αετού, που εξοντώνει όλους τους δασκάλους του στυλ του Φιδιού.

Ο Πάι τραυματίζεται σε ενέδρα του μαθητή του Αετού, Σου Τσεν, και ενός πληρωμένου δολοφόνου που παριστάνει τον ιεραπόστολο. Αργότερα, ο Τσιέν τον βρίσκει και τον βοηθά να αναρρώσει. Ο Πάι συμφωνεί να του διδάξει περισσότερα, υπό τον όρο ότι δεν θα τον αποκαλεί «σιφού» (δάσκαλο), ώστε να παραμείνει η σχέση τους κρυφή.

Ο Τσιέν εξασκείται και μαθαίνει να αποφεύγει τις κακοποιήσεις από τους αδέξιους δασκάλους της σχολής. Όταν η σχολή δέχεται επίθεση από τη σχολή της Μάντισας, ο Τσιέν τους εκπλήσσει όλους νικώντας τον αρχιδάσκαλό τους με τη χρήση του στυλ του Φιδιού. Ένας περαστικός που παρακολουθεί τη μάχη είναι ο ανώτατος δάσκαλος της κλίκας του Αετού, Σενγκ Κουάν, ο οποίος αναγνωρίζει αμέσως το στυλ και αποφασίζει να παρακολουθήσει τον Τσιέν.

Ο Σενγκ Κουάν προσεγγίζει τον Τσιέν, παριστάνοντας τον πρώην συνάδελφο του Πάι, και αποδεικνύει την υπεροχή του απωθώντας εύκολα τις επιθέσεις του. Ο Τσιέν συνειδητοποιεί ότι το στυλ του Φιδιού δεν επαρκεί και εμπνέεται από τη γάτα του που σκοτώνει ένα φίδι, ώστε να δημιουργήσει ένα νέο στυλ μάχης.

Οι συνωμότες του Αετού τελικά εντοπίζουν τον Πάι, αλλά αυτός σκοτώνει τον Σου Τσεν. Επιστρέφει στον Τσιέν για να κρυφτεί, όμως αποκαλύπτεται ότι και ο Α-Γου είναι μέλος της συμμορίας, καθώς δηλητηριάζει το τσάι τους.

Ο Τσιέν τρέχει να φέρει τον Σενγκ Κουάν, αλλά ο Πάι διαισθάνεται τον κίνδυνο και φεύγει. Ο Τσιέν τον ακολουθεί και μαθαίνει την αλήθεια αφού νικά τον ψεύτικο ιεραπόστολο. Αμέσως μετά προκαλεί τον Σενγκ Κουάν σε μονομαχία. Παρόλο που αρχικά φαίνεται να μειονεκτεί, εφαρμόζει την καινούρια τεχνική του, τη «Γάτα», την οποία δεν μπορεί να αντιμετωπίσει ο αντίπαλος, και τον σκοτώνει.

Όταν ο Α-Γου εμφανίζεται για να αποκαλύψει τις προθέσεις του, ο Τσιέν και ο Πάι προσποιούνται ότι έχουν ηττηθεί και τον τραυματίζουν θανάσιμα. Τελικά αποκαλύπτουν ότι δεν είχαν πιει από το δηλητηριασμένο τσάι. Οι δύο φίλοι φεύγουν μαζί για να τελειοποιήσουν το νέο στυλ, το οποίο ονομάζουν «Η Οργή του Φιδιού».
.

 Διανομή 

 Τζάκι Τσαν – Τσιέν Φου
 Γιουέν Σιο Τιέν – Πάι Τσενγκ-Τιέν/Φίδι
 Χουάνγκ Τζανγκ-λι – Σενγκ Κουάν (Αετός)
 Ντιν Σέκ – Κύριος Λί

 Παραπομπές 

 Πηγές 



 Εξωτερικοί σύνδεσμοι 

 Το Φίδι στη Σκιά του Αετού στο IMDb

Κατηγορία:Ταινίες του 1978
Κατηγορία:Ταινίες πολεμικών τεχνών
Κατηγορία:Ταινίες Χονγκ Κονγκ
Κατηγορία:Ταινίες με τον Τζάκι Τσαν